Fizarana 25 alahahady, 08 aprily 2007; lah 3515 sitrana soa aman-tsara ramatoa renin’i beza rehefa nahazo ny fitsaboana sahaza azy. Ny vatany ihany anefa no sitrana fa ny fony sy ny eritreriny mbola manaintaina hatrany satria tsy mbola fantany izay tena manjo an-janany! Maty ve sa mbola velona i beza? Fanontaniana mbola tsy hay valiana izany, indrindra fa taorian’ilay fihaonany farany tamin’ingahibe mpimasy. Nampanantena hanampy azy araka izay azony hatao amin’ny fikarohana ny momba an’i beza i dokotera ndretsa sy ingahy prezidà. Tsy nampiova ny tebitebin-tsainy anefa izany satria mbola mino izy fa ireo fanahy masiaka ao analandolo no mitazona an’i beza. Atao ahoana ny fiady amin’ny fanahy sy ny angatra na ny lolo masiaka? Kanefa tsy misy azony tanterahana ny fangatahan’ny masina. Indrindra koa fa toa nivadika taminy ilay mpimasy rehefa tsy nety nanantanteraka ny fisoparana an’i dokotera ndretsa izy. Mahatsiaro tena ho ambava-loza isan’andro izy. Na analandolo, na ny masina, na ingahibe mpimasy dia samy fahafatesana mialoalo eo an-tampon-dohan’izy mianaka avokoa. Matetika izy no mila hamoifo rehefa mieritreritra fa tsy mba misy masoandro mipoasaka ho azy eto amin’ny fiainana. Mbola kely i beza dia efa nandao azy mianaka ny vadiny. Henjika sy latsa no natoraky ny fiaraha-monina azy. Vao mainka nitombo ny fankahalana azy mianaka rehefa niha-lehibe i beza ka nampiseho ny ditra sy herisetrany tao an-tanana. Izy no nanjary voatondro ho tsy mahafehy zanaka. Nanaraka ho azy ny fanaratsiana tsy zakan’ny saina hoeritreretina toy ny hoe; vadina tontakely io! Mpangala-badin’olona io! Mpamosavy io! Sy ny sisa tsy voatanisa. Tsy nananan’ny olona hena-maso izy, ary natao fanoharana hatrany rehefa misy zava-dratsy miseho, ka zary lasa fiteny tao an-tanàna ny hoe totoim-bintana tahaka an’i beza sy ny reniny indrisy! Tandra vadin-koditra ao anatin’ny fiaraha-monina ny fanenjehana ny resy! Ara-bakiteny ny hoe ny omby mahia tsy lelafin’ny namany. Fa nisy vaovao hafa nahoraka koa tao an-tanàna. Tsy inona izany fa ny fahatongavan’i vaomihary. Tsy hijanona maharitra akory izy fa handalo fotsiny ihany. Manimanina loatra an’ireo ray aman-dreniny sy ny tanàna nahabe azy izy ka tsy nahatsindry intsony. Efa henony ihany koa fa tsy mbola ao an-tanàna i beza, ka izany no nahasahiany miverina ao. Na izany aza anefa, nampangoraka ny fony ny nahalala ny tebitebin-tsain-dramatoa renin’i beza vehivavy mahantra loatra izy iny! Hoy ny senton’i vaomihary raha nitantaran’ingahy prezida ny zava-nitranga rehetra momba an-dramatoa renin’i beza izy. Fa nahavelom-bolo an’i vaomihary kosa ny nahafantatra fa manomboka lefy laza ny fatahorana an’analandolo sy ingahibe mpimasy noho ny fisian’i dokotera ndretsa. Efa henony ny herim-po sy ny fahatsoran’io tovolahy io, ary toa voaprofo avy hatrany izany raha vao nifanena tamin’i dokotera ndretsa izy. Tovolahy sariaka sy tsy mba mihafahafa aman’olona no nifanojo tamin’i vaomihary teny an-dalana raha iny izy avy niantsena iny manahoana i mademozely? Manahoana, tompoko ô vahiny eto an-tanàna, angamba, ianao e? An! Mponina eto mihitsy aho, saingy tsy nipetraka teto nandritra ny fotoana maharitraritra hay? I ndretsa aloha no anarako. Dokotera ao amin’ny tobim-pahasalamana aho faly mahafantatra anao, dokotera. Izaho indray no i vaomihary! Nitohy ny tafasiry satria efa samy dian’ny hamonjy fodiana ka tafara-dalana tsy nahy. Tsy tsikariny akory ireo karazam-pijery nanaraka azy hatreny ankodimirana ! Hitohy